b'\n_START_ARTICLE_\nSanne Salomonsen\n_START_SECTION_\nOpv\xc3\xa6kst og tidlig karriere (1955\xe2\x80\x931973)\n_START_PARAGRAPH_\nSanne Salomonsen blev f\xc3\xb8dt den 30. december 1955 p\xc3\xa5 Frederiksberg som datter af videnskabsmand og universitetslektor Finn Salomonsen (1909\xe2\x80\x9383) og Ruth Birgit Nielsen (1923\xe2\x80\x932010). Som 11-\xc3\xa5rig flyttede hun med familien til den k\xc3\xb8benhavnske forstad Holte. Hun voksede op i en musikalsk familie hvor faderen var amat\xc3\xb8rjazzpianist. Som seks\xc3\xa5rig medvirkede hun i en tv-indspilning af balletten Elverh\xc3\xb8j, hvor hun spillede elverpige. Hun fik efterf\xc3\xb8lgende et tilbud om at blive optaget p\xc3\xa5 Den Kongelige Balletskole, men for\xc3\xa6ldrene afslog. I 1967 fik Sanne sin debut som sangerinde i et lokalt band i en alder af 13 \xc3\xa5r. \xc3\x85ret efter kom hun med i rockbandet Curled Edges sammen med musikere fra Beefeaters og The Maxwells. Efter at have afsluttet 9. klasse fik hun rollen som Shella i musicalen Hair. I den forbindelse fik hun tilnavnet "Lille Sanne Superstar". Dav\xc3\xa6rende teaterdirekt\xc3\xb8r Klaus Pagh blev s\xc3\xa5 begejstret for Sanne, at han besluttede sig for at give hendes gratis undervisning p\xc3\xa5 ABC Teatrets Elevskole. I den forbindelse fik hun roller i musicalerne Godspell og Touch, mens hun sidel\xc3\xb8bende havde sm\xc3\xa5 roller i tv-serien Huset p\xc3\xa5 Christianshavn. P\xc3\xa5 det tidspunkt havde hun s\xc3\xa5 stor succes, at pladeselskabet Sonet skrev kontrakt med den 17-\xc3\xa5rige Sanne og udsendte hendes debutalbum, Sanne Salomonsen (1973). Et album med g\xc3\xa6stemedvirken af bl.a. trompetist Palle Mikkelborg og trommeslager Kasper Winding. Hun fik is\xc3\xa6r et stort hit med Sebastians overs\xc3\xa6ttelse af Charles Fox og Norman Gimbels sang "Killing Me Softly", der blev til "S\xc3\xb8gte mit indre". P\xc3\xa5 privatfronten flyttede hun sammen med bassisten Bo Stief, som hun var gift med fra 1975 til 1980.\n_START_SECTION_\nPrecious Moments, Sneakers og Anne Linnet Band (1974\xe2\x80\x931984)\n_START_PARAGRAPH_\nOp gennem 1970\'erne var Sanne med i flere forskellig musikalske konstellationer. Fra 1976\xe2\x80\x9378 var hun med i vokalpop-gruppen Flair, der ogs\xc3\xa5 talte Lasse Lunderskov og Tamra Rosanes. Med Flair udgav hun albummene Flair (1976) og Stop, Look & Listen (1977), der begge var indspillet i Abbey Road Studios med Hank Marvin som producer. I 1977 udgav hun sit andet album, Precious Moments p\xc3\xa5 EMI. Hun var fra 1972 og cirka 3 \xc3\xa5r frem solist med gruppen Kansas City Stompers og medvirkede p\xc3\xa5 albummet Wild Bill Davison in Copenhagen, og i Palle Mikkelborgs V8. Hun indspillede desuden albummet I Hear Voice med det tyske bigband Rhythm Combination & Brass i 1978 og turnerede i Tyskland, Holland og Sverige. Samme \xc3\xa5r sang hun duet med C.V. J\xc3\xb8rgensen p\xc3\xa5 "Lidt til og meget mer\'" fra soundtracket til Mig og Charly-filmen. \xc3\x85ret efter m\xc3\xb8dte hun komponisten Morten K\xc3\xa6rs\xc3\xa5, som hun dannede par med fra 1979-84, og i 1980 blev hun skilt fra Bo Stief._NEWLINE_I 1980 kom Sanne med i K\xc3\xa6rs\xc3\xa5 og Mikkel Nords\xc3\xb8s rockband Sneakers, der debuterede med et selvbetitlet album samme \xc3\xa5r. I Sneakers tilegnede Sanne sig en sangstil inspireret af blues- og soulmusikken. Bandet markerede Sannes gennembrud og blev yderligere cementeret af de efterf\xc3\xb8lgende album Sui Sui (1981) og Rou\'let (1982), der gav bandet hits som "Sui-Sui" og "Wodoo". Sidsten\xc3\xa6vnte skrev Sanne sammen med Hans-Henrik Koltze. Sidel\xc3\xb8bende var Sanne medlem af Anne Linnet Band med sangerinderne Anne Linnet og Lis S\xc3\xb8rensen fra 1979-82. I 1983 havde Sanne hovedrollen i Ole Roos-filmen Forr\xc3\xa6derne og medvirkede i musicalen Tvillingernes Tegn p\xc3\xa5 Bellevue Teatret. To sange fra musicalen blev udgivet p\xc3\xa5 singlen "H\xc3\xb8r mit hjerte sl\xc3\xa5"/"Der er et lys", produceret af Kasper Winding og Kim Sagild. Samme \xc3\xa5r d\xc3\xb8de hendes far efter l\xc3\xa6ngere tids sygdom. I Sverige fik hun hovedrollen i spillefilmen Smuglerkongen (1984), mens hun i Danmark var med i musicalen Berlin \'84 p\xc3\xa5 Bellevue Teatret. Musikken fra musicalen udkom samtidig under konstellationen Anne Linnet/Salomonsen. Samme \xc3\xa5r udsendte Sneakers deres fjerde og sidste album, Katbeat, hvorefter bandet blev opl\xc3\xb8st i 1985. I efter\xc3\xa5ret 1984 medvirkede hun i den svenske komediefilm Svindelforretningen.\n_START_SECTION_\nTiden efter Sneakers og internationale ambitioner (1985\xe2\x80\x931999)\n_START_PARAGRAPH_\nSanne Salomonsen blev i 1985 gift med den svenske guitarist Mats Ronander, et \xc3\xa6gteskab der varede til 1992. Sanne og Lis S\xc3\xb8rensen spillede hovedrollerne i musicalen Zarai (1985) med musik af Morten K\xc3\xa6rs\xc3\xa5. Efterf\xc3\xb8lgende udkom Sannes tredje soloalbum, Sanne Salomonsen. Samme \xc3\xa5r medvirkede hun p\xc3\xa5 den svenske st\xc3\xb8ttesingle "Berg \xc3\xa4r till f\xc3\xb6r att flyttas" til fordel for den afrikanske frihedsbev\xc3\xa6gelse, ANC, og optr\xc3\xa5dte til to st\xc3\xb8ttekoncerter i november. I 1986 turnerede Sanne i det svenske orkestrer Off Course, og tog til byen Key West i Florida for at indspille p\xc3\xa5 v\xc3\xa6rtshuset Sloppy Joe\'s. Sannes fjerde soloalbum Ingen engel udkom i 1987 efter tre m\xc3\xa5neder i studiet med producer Tony Taverner. Albummet udkom ogs\xc3\xa5 i en engelsk udgave med titlen No Angel, men indspilningerne var pr\xc3\xa6get af uoverensstemmelser med pladeselskabet Virgin og Tony Taverner, der fors\xc3\xb8gte sig med en "heavy metal-Tina Turner-lyd" uden Sannes samtykke. Sangerinden kr\xc3\xa6vede derimod at samme hold af skandinaviske musikere skulle medvirke. Albummet blev derfor ikke det internationale gennembrud man havde h\xc3\xa5bet p\xc3\xa5._NEWLINE_I 1988 fik Sanne s\xc3\xb8nnen Victor Ray med Ronander. Sammen med S\xc3\xb8s Fenger, Thomas Helmig og Anne Linnet udgav hun st\xc3\xb8ttesinglen "Den jeg elsker, elsker jeg" til fordel for AIDS-Fondet. Sangen hittede i hele Skandinavien og modtog en Dansk Grammy for \xc3\x85rets danske hit. \xc3\x85ret efter udkom soloalbummet Sanne, produceret af Rugsted & Kreutzfeldt. Albummet gik ind som nummer \xc3\xa9t i Sverige, som den f\xc3\xb8rste danske plade nogensinde, og solgte samlet 600.000 eksemplarer i Skandinavien. P\xc3\xa5 albummet skrev Thomas Helmig k\xc3\xa6mpehittet "K\xc3\xa6rligheden kalder", ligesom han sang duet p\xc3\xa5 "Jeg\xe2\x80\x99 i live". Sanne endte med at blive \xc3\xa5ret mest solgte danske rockalbum, og udkom \xc3\xa5ret efter i en engelsk version med titlen Love Is Gonna Call. Sanne er det femte mest solgte album nogensinde i Danmark, med over 400.000 solgte eksemplarer indtil 2007._NEWLINE_Salomonsen samarbejdede igen med Anne Linnet i 1990 om musikken til musicalen G\xc3\xb8ngeh\xc3\xb8vdingen, der senere udkom p\xc3\xa5 albummet Krig og k\xc3\xa6rlighed. \xc3\x85ret efter udkom Where Blue Begins, der var indspillet i Memphis, Tennessee. Albummet solgte 400.000 eksemplarer i Skandinavien, og udkom efterf\xc3\xb8lgende i Nord- og Mellemeuropa. For albummet modtog sangerinden en Grammy for \xc3\x85rets danske sangerinde i 1992. 1992 var ogs\xc3\xa5 \xc3\xa5ret, hvor Sanne blev skilt fra Mats Ronander og besluttede at flytte til en g\xc3\xa5rd i Vendsyssel. Under indspilningerne af "Knowing Me, Knowing You" til et ABBA-hyldest album m\xc3\xb8dte hun trommeslageren Peter Schi\xc3\xb8tz, som hun blev k\xc3\xa6reste med. Deres forhold varede indtil begyndelsen af 1999. "Knowing Me, Knowing You" blev produceret af Nikolaj Steen, hvilket blev starten p\xc3\xa5 et mange\xc3\xa5rigt samarbejde._NEWLINE_Sanne fors\xc3\xb8gte sig endnu engang med en international karriere med 1994-albummet Language of the Heart, hvor det amerikanske band Little Feat medvirkede. Gennembruddet udeblev, da Sanne fravalgte at flytte til Los Angeles til fordel for sin s\xc3\xb8n. Om det mislykkedes fors\xc3\xb8g p\xc3\xa5 at sl\xc3\xa5 igennem i USA sagde Sanne, "Det var ikke s\xc3\xa5 meget at lave pladerne, men alt det med at promovere dem bagefter. [...] For mig handler det om at spille, og det lagt sammen med at bo i Nordjylland og hele tiden rejse til USA og samtidig v\xc3\xa6re en god mor, det kunne jeg ikke f\xc3\xa5 til at g\xc3\xa5 p\xc3\xa5 i en h\xc3\xb8jere enhed". I stedet valgte sangerinden at fokusere p\xc3\xa5 Skandinavien. Efter at have turneret med Language of the Heart indspillede Sanne livealbummet Unplugged i 1994, der vandt to Grammy\'er for \xc3\x85rets danske sangerinde og \xc3\x85rets danske live udgivelse i 1995._NEWLINE_Efter flere engelsksprogede album udsendte Sanne Salomonsen 1996, der var produceret af Nikolaj Steen, og turnerede med albummet det f\xc3\xb8lgende \xc3\xa5r. Albummet solgte 100.000 eksemplarer i Skandinavien, heraf 50.000 i Danmark._NEWLINE_I 1997 medvirkede Salomonsen p\xc3\xa5 jazzmusikerne Chris Minh Doky og Niels Lan Dokys album Doky Brothers 2, og \xc3\xa5ret efter p\xc3\xa5 det Niels Lan Doky-producerede album Something Special, hvor en r\xc3\xa6kke danske kunstnere fortolkede kendte sange i jazz-udgaver. Efter at have turneret med Chris Minh Doky i 1998 opstod id\xc3\xa9en om at lave et coveralbum med jazz-popsange. Resultatet blev coveralbummet In a New York Minute, udgivet sammen med den til lejligheden sammensatte Chris Minh Doky Quartet. Albummet blev indspillet p\xc3\xa5 blot ti dage og har siden solgt 100.000 eksemplarer. Sanne Salomonsen var i 1999 i et kortvarigt forhold med entertaineren Thomas Eje, der if\xc3\xb8lge hende varede et par m\xc3\xa5neder. Samme \xc3\xa5r medvirkede Sanne Salomonsen p\xc3\xa5 udgivelsen A Touch of Gospel sammen med en lang r\xc3\xa6kke etablerede danske sangere. Hun biddrog med fortolkningerne af Roxettes "It Must Have Been Love" og Eric Claptons "Change the World". Albummet har solgt 75.000 eksemplarer.\n_START_SECTION_\nCowgirls, Freedom, The Album og Melodifestivalen (2000\xe2\x80\x932005)\n_START_PARAGRAPH_\nI 2000 blev Sannes karriere opsummeret p\xc3\xa5 opsamlingsalbummerne De bedste af de bedste vol. 1 og De bedste af de bedste vol. 2.  I 2001 medvirkede Sanne Salomonsen p\xc3\xa5 soundtracket til filmen Send mere slik med sangen "Little White Doll". I efter\xc3\xa5ret havde Sanne hovedrollen i musicalen Evita, der blev en publikumssucces. I forbindelse med repremieren p\xc3\xa5 musicalen kom det frem at hun dannede par med t\xc3\xb8jproducent Henrik Kristoffersen. Samme \xc3\xa5r dannede Salomonsen coverbandet Cowgirls med Lis S\xc3\xb8rensen og Tamra Rosanes, der udsendte albummet Girls Night Out i september 2001. Albummet gik direkte ind som #1 p\xc3\xa5 hitlisten, og modtog i december platin for 50.000 solgte eksemplarer._NEWLINE_I l\xc3\xb8bet af 2002 indspillede Sanne et nyt soloalbum under kontrakt med EMI-selskabet Medley Records, der udkom i marts 2003 med titlen Freedom. Producer var endnu engang Nikolaj Steen, mens sangskrivere talte kendte navne som Ivan Pedersen, S\xc3\xb8ren Sko, S\xc3\xb8ren Rasted, samt dance-duoen Infernal. Selv beskrev Sanne albummet som "en voksen popplade med nogle st\xc3\xa6rke sange, hvor man har lyst til at h\xc3\xb8re hele cd\xe2\x80\x99en igennem. Og s\xc3\xa5 h\xc3\xa5ber jeg da, at jeg er nysgerrig \xe2\x80\x93 at jeg udforsker det, der sker musikalsk uden at blive utrov\xc3\xa6rdig." Albummet blev en succes med 55.000 solgte eksemplarer, og gav hende radiohittet "Teardrops in Heaven". Gennem hele 2004 spillede Sanne slotskoncerter i Danmark med Radiounderholdningsorkestret og i Sverige med Mats Ronander._NEWLINE_I slutningen af 2004 skiftede Sanne til pladeselskabet Copenhagen Records med ambitionen om at genvinde det norske og svenske marked. Sanne udsendte den 28. februar 2005 sit tolvte soloalbum, The Album. Det var hovedsageligt skrevet af svenske musikere, og produceret af Nikolaj Steen og \xc3\x93li Poulsen. Albummet gik ind som nummer \xc3\xa9t p\xc3\xa5 hitlisten og modtog i juli 2005 platin efter at have solgt 45.000 eksemplarer. I for\xc3\xa5ret optr\xc3\xa5dte Sanne med The Show p\xc3\xa5 Bellevue Teatret i K\xc3\xb8benhavn, der i alt blev set af mere end 40.000 mennesker. Showet udkom i 2006 p\xc3\xa5 DVD. Samme \xc3\xa5r udkom biografien The Book af journalist Maise Njor._NEWLINE_Sanne Salomonsen deltog i marts 2005 i det svenske Melodi Grand Prix, Melodifestivalen, med sangen "Higher Ground". Sanne endte p\xc3\xa5 en syvendeplads, men form\xc3\xa5let var if\xc3\xb8lge hende selv ikke at vinde, "For at v\xc3\xa6re helt \xc3\xa6rligt s\xc3\xa5 var jeg ikke interesseret i at vinde [...] Men jeg kan bruge den enorme exposure, jeg har f\xc3\xa5et i Sverige, n\xc3\xa5r min plade [The Album] skal ud d\xc3\xa9r i april." Samme \xc3\xa5r samarbejdede Salomonsen igen med jazz-bassist Chris Minh Doky, da hun indspillede "Misbrugt og forladt" til udgivelsen af Amnesty Unplugged i anledning af Amnesty Internationals kampagne "Stop vold mod kvinder".\n_START_SECTION_\nSygdom og comeback med Unico (2006\xe2\x80\x932010)\n_START_PARAGRAPH_\nDen 5. maj 2006 blev Sanne Salomonsen ramt af en blodprop i hjernen, efter at have tr\xc3\xa6net p\xc3\xa5 sin trampolin i k\xc3\xa6lderen i sit hjem. Sangerinden blev bragt til behandling ved Glostrup Hospital. Blodproppen medf\xc3\xb8rte at hun blev lammet i venstre arm og venstre halvdel af ansigtet. Hun besluttede sig for at aflyse alle sine arrangementer sommeren over og p\xc3\xa5begyndte et genoptr\xc3\xa6ningsforl\xc3\xb8b. Sanne blev ramt af en depression i k\xc3\xb8lvandet p\xc3\xa5 sygdommen, der gav hende permanent nedsat f\xc3\xb8lsomhed i venstre h\xc3\xa5nd. Hun stod for f\xc3\xb8rste gang p\xc3\xa5 en scene efter sygdomsforl\xc3\xb8bet den 10. marts 2007 i Herning. Her optr\xc3\xa5dte hun til stor overraskelse for publikum ved Dansk Varmblods Gallashow. N\xc3\xa6ste gang Sanne Salomonsen stod overfor et talst\xc3\xa6rkt publikum var den 16. juli 2009, da hun til stor overraskelse kom p\xc3\xa5 scenen under tv\xc2\xb72s koncert p\xc3\xa5 Gr\xc3\xb8n Koncert i Esbjerg._NEWLINE_Sanne Salomonsen udgav comebackalbummet Unico den 9. marts 2009, der er hendes f\xc3\xb8rste dansksprogede album i 13 \xc3\xa5r. Det er opkaldt efter hendes hest i Portugal, som hun k\xc3\xb8bte i forbindelse med genoptr\xc3\xa6ningen for at styrke muskler og koordinationsevne. Albummet var oprindeligt planlagt til at udkomme i november 2008, men m\xc3\xa5tte udskydes fordi arbejdet i studiet ikke var f\xc3\xa6rdiggjort. Det var vigtigt for Sanne, at albummet var p\xc3\xa5 dansk, hvis det skulle vise sig at blive hendes sidste: "Hvis det er tilf\xc3\xa6ldet, er det bare vigtigt for mig, at den er sunget p\xc3\xa5 mit modersm\xc3\xa5l. Det var s\xc3\xa5dan, jeg startede, og s\xc3\xa5dan vil jeg ogs\xc3\xa5 slutte." Arbejdet med Unico begyndte halvandet \xc3\xa5r efter blodproppen og var f\xc3\xb8lelsesladet for Salomonsen, da mange af sangene handlede om "at komme tilbage til livet". Af samme grund kom flere af disse ikke med p\xc3\xa5 albummet, "Der var simpelthen for mange t\xc3\xa5repersere, og det blev for meget \xe2\x80\x93 ogs\xc3\xa5 for mig selv." Unico gik ind som #1 p\xc3\xa5 albumlisten, med 10.000 solgte eksemplarer i den f\xc3\xb8rste uge. Det endte med at s\xc3\xa6lge mere end 60.000 eksemplarer, det n\xc3\xa5ede at ligge p\xc3\xa5 hitlisten i knap \xc3\xa9t \xc3\xa5r samt at blive det fjerde bedst-s\xc3\xa6lgende album i 2009. Albummets f\xc3\xb8rste single, "Taxa" er skrevet af Lise Cabble, Kim Nowak-Zorde og Mogens Binderup. "Taxa" blev et stort radiohit, og den femte mest solgte sang i 2009 med mere end 30.000 solgte eksemplarer.\n_START_SECTION_\nTiden br\xc3\xa6nder, Hjem 2014 og Melodifestivalen (2011\xe2\x80\x93nu)\n_START_PARAGRAPH_\nDen 14. november 2011 udkom Sanne Salomonsens fjortende studiealbum, Tiden br\xc3\xa6nder. De fleste af albummets 13 sange er skrevet direkte til Sanne Salomonsen og har tydelige referencer til sangerindens tid i Sneakers i 80\'erne, som hun betegner som "en af de vigtigste perioder rent musikalsk." P\xc3\xa5 trods af 80\'er-referencerne er albummets produktion pr\xc3\xa6get af en rocklyd. Sangskrivere og producere p\xc3\xa5 albummet t\xc3\xa6ller tidligere samarbejdspartnere som Nikolaj Steen, Marcus Winther-John og Lise Cabble, samt yngre navne som Frederik Thaae, Thomas Troelsen og Julia Fabrin. Rent lyrisk er albummet p\xc3\xa5virket af "naturkatastrofer som hungersn\xc3\xb8d, storme, oversv\xc3\xb8mmelser, askeskyer", der if\xc3\xb8lge Sanne Salomonsen p\xc3\xa5virker hende s\xc3\xa5 st\xc3\xa6rkt, at det giver hende behov for at synge om det. Tiden br\xc3\xa6nder debuterede som nummer fire p\xc3\xa5 hitlisten, med 1993 solgte eksemplarer i den f\xc3\xb8rste uge. I maj 2012 modtog albummet platin for 20.000 solgte eksemplarer._NEWLINE_Den 10. august 2012 blev Sanne Salomonsen tildelt Polka Verner Legatet af Danmarks Smukkeste Festival, som gives til "personer, som har gjort en s\xc3\xa6rlig indsats i musik- eller underholdningslivet." Legatet bestod af 97.170 kroner og blev begrundet med "hendes varme, begejstring og synlige gl\xc3\xa6de ved musikken, der altid smitter den, der rammes af hendes store stemme." Salomonsen medvirkede i s\xc3\xa6son 3 af  TV 2-programmet Toppen af Poppen, som blev sendt p\xc3\xa5 TV 2 i august og september 2012, sammen med Johnson, Kasper Winding, Dicte, Nabiha, Mads Langer, og Peter Belli. Musikken fra programmet udkom p\xc3\xa5 albummet Toppen af Poppen Vol. 3. Den 7. oktober 2012 blev Sneakers gendannet for en enkelt aften, da bandet spillede fem numre i forbindelse med at guitaristen Mikkel Nords\xc3\xb8 modtog Ken Gudman Prisen i Amager Bio._NEWLINE_Sanne Salomonsen udsendte sit syttende studiealbum, Hjem 2014, i oktober 2014. Albummet indeholder afd\xc3\xa6mpede versioner af sange fra Sneakers, Anne Linnet Band og Sanne Salomonsens solokarriere. I november 2014 blev det offentliggjort at Sanne Salomonsen medvirker i det svenske Melodi Grand Prix, Melodifestivalen 2015 sammen med Marie Bergman med sangen "Nonetheless". Det er anden gang Sanne stiller op til Melodifestivalen, f\xc3\xb8rste gang var i 2005 hvor hun kom p\xc3\xa5 en syvendeplads._NEWLINE_Det blues rock-pr\xc3\xa6gede album Baby Blue udkom den 19. maj 2017 som Sanne Salomonsens 18. studiealbum. Albummet blev en relativ kommerciel skuffelse og tilbragte kun \xc3\xa9n uge p\xc3\xa5 hitlistens top 40-liste. I august 2017 blev det offentliggjort at Sanne Salomonsen skulle v\xc3\xa6re ny dommer i X Factor 2018 p\xc3\xa5 DR1. If\xc3\xb8lge Salomonsen er det "utroligt dejligt at se et talent udvikle sig og hj\xc3\xa6lpe dem til at m\xc3\xa6rke efter og blive dygtige sangere."_NEWLINE_Sanne Salomonsen blev i for\xc3\xa5ret 2019 genforenet med Lis S\xc3\xb8rensen og Anne Linnet og er taget p\xc3\xa5 turne.'